b'\n_START_ARTICLE_\nRazvr\xc5\xa1\xc4\x8danje meteoritov\n_START_PARAGRAPH_\nRazvr\xc5\xa1\xc4\x8danje meteoritov je zdru\xc5\xbeevanje (klasifikacija) meteoritov v skupine, ki bi naj imele skupen izvor v enem star\xc5\xa1evskem nebesnem telesu. To telo je lahko planet, asteroid, naravni satelit ali drugo nebesno telo iz Oson\xc4\x8dja. Obi\xc4\x8dajno je zelo te\xc5\xbeko najti pravo star\xc5\xa1evsko telo, ker obstaja zelo malo podatkov o ve\xc4\x8dini nebesnih teles v Oson\xc4\x8dju._NEWLINE_Meteorite se razvr\xc5\xa1\xc4\x8da v skupine tako, da imajo \xc4\x8dlani iste skupine podobne fizikalne, kemi\xc4\x8dne, izotopne in mineralo\xc5\xa1ke zna\xc4\x8dilnosti, kar dopu\xc5\xa1\xc4\x8da (a ne potrjuje) skupni izvor. Tak na\xc4\x8din razvr\xc5\xa1\xc4\x8danja meteorite iz skupnega izvora uvrsti v isto skupino. Lahko pa se tudi zgodi, da ena skupina vsebuje meteorite, ki izvirajo iz razli\xc4\x8dnih, vendar podobnih teles.\n_START_SECTION_\nImenovanje skupin meteoritov\n_START_PARAGRAPH_\nMed poznavalci meteoritov ni enotnega mnenja o tem, kako bi se razvr\xc5\xa1\xc4\x8dalo meteorite. Skupino hondritov obi\xc4\x8dajno delijo na podskupine, ki se med seboj razlikujejo po nekaterih zna\xc4\x8dilnostih, vendar verjetno vsi pripadajo enemu star\xc5\xa1evskemu telesu. Zelo primerno je tudi, da se skupine, ki so si podobne, zdru\xc5\xbei v rodove. Skupine in rodove, ki so rahlo povezani, zdru\xc5\xbeujejo v hondritne razrede. Meteorite, ki se jih ne da uvrstiti v nobeno skupino, se da v posebno skupino neuvr\xc5\xa1\xc4\x8denih meteoritov.'